
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	19 aprilie 2017

	Nr.
	4c-7/757


R A P O R T

asupra proiectului de Lege pentru modificarea art.1 din Legea nr.8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. PLx 698/2015 din 19 octombrie 2015, cu dezbaterea pe fond, în procedură obişnuită, a proiectului de Lege pentru modificarea art.1 din Legea nr. 8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.653/22.06.2015)

· avizul Consiliului Economic şi Social (nr.1585/11.06.2015)

· avizul negativ al Comisiei pentru buget, finanţe şi bănci 
(nr.4c-2/910/20.04.2016)

· avizul negativ al Comisiei juridice, de disciplină şi imunităţi 
(nr.4c-11/1293/03.11.2015)

· avizul favorabil al Comisiei pentru cultură, arte, mijloace de informare în masă (nr.4c-10/206/02.11.2015)

· punctele de vedere, negative, ale Guvernului (nr.4747/28.04.2016 şi cu nr.1802/22.03.2017).

Proiectul de lege are ca obiect de reglementare modificarea alin.(21) al art. 1 din Legea nr.8/2006, cu modificările şi completările ulterioare, în sensul modificării cuantumului indemnizaţiei ca urmare a modificării pensiei titularului prin modificarea punctajului anual, precum şi atunci când se modifică valoarea punctului de pensie.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 11 aprilie 2017 a participat, în conformitate cu prevederile art.55 din Regulamentul Camerei Deputaţilor, republicat, domnul Adrian Marius Rîndunică – Secretar de Stat, Ministerului Muncii şi Justiţiei Sociale.
La lucrările comisiei şi-au înregistrat prezenţa 19 deputaţi, din totalul de 21 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 14 octombrie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea proiectului de lege întrucât adoptarea lui ar încălca dispoziţiile Legii nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, în ceea ce priveşte interzicerea instituirii aceloraşi reglementări în două sau mai multe acte normative. 
Astfel, măsurile propuse se regăsesc în Hotărârea Guvernului nr. 1650/2006 pentru aprobarea Normelor metodologice de aplicare a Legii nr.8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică, cu modificările şi completările ulterioare. 

PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Lidia Vlădescu

